તમે ઇશ્વરને જોયો છે ખરો? તમે ઇશ્વરના દર્શન કર્યા છે ખરાં? ભારતમાં આવા સવાલોને આપણે સહજ માનીએ છીએ. શ્રદ્ધાના સમુદ્રમાં પાણીનાં ટીપાં જેવાં સવાલોથી આપણાં ગુરુઓ નવાઈ નથી પામતાં. સવાલનો સરસ મજાનો જવાબ આપે અથવા કહે તું જ ઈશ્વર છે. તું જ છે સર્વસ્વનો અંશ. અહં બ્રહ્માસી અને જીવ એ જ શિવના સૂત્રો જ્યાં જીવનમાં વણાયેલાં છે, ત્યાં ઈશ્વર વિશેના સવાલોની ચર્ચા ચાલતી રહે છે, પણ ફિલિપિન્સના પ્રમુખે પૂછેલાં સવાલો ઈશ્વર વિશેના નથી, ગોડ વિશેના છે. ઈશ્વર અને ગોડ અલગ છે. આ કોઈ ધાર્મિક વિવાદનો મુદ્દો નથી એટલે વિવાદ કરવો નહીં. આ તાત્ત્વિક ચર્ચા છે અને તાત્ત્વિક ચર્ચા જ ફિલિપિન્સના પ્રમુખ રોડ્રિગો દુટર્ટે કરી રહ્યા છે. આ પ્રમુખ બેફામ છે. બેફામ બોલે છે. થોડા વખત પહેલાં તેમણે કહેલું કે તમારો ગોડ સ્ટુપિડ છે, જ્યારે મારો ગોડ વધારે સારો છે. આ રીતે સ્પષ્ટપણે તેમણે ગોડમાં ભેદ પાડ્યાં છે. તેના કારણે નારાજ થયેલા કેથલિક પાદરીઓએ તેમને સાયકોપેથ કહ્યાં છે, પણ આ પ્રમુખને બહુ ફરક પડતો નથી, કેમ કે છે જ માથાફરેલાં.